જય અપાર્ટમેન્ટની સોસાયટીના સેક્રટરી વિકાસ જોશીએ ‘મિડ-ડે’ને જણાવ્યું હતું કે ‘ગ્રાઉન્ડ પ્લસ ચાર માળની અમારી સોસાયટીની પાંચ વિન્ગમાંથી C-૩૯માં ૪૭ વર્ષના મનીષ શાહ રહે છે. તેમની દીકરી યાશી રવિવારે બપોરે ૧૨.૪૫ વાગ્યે તેની બાજુમાં રહેતી ત્રણ વર્ષની ચાર્વી મહેતા સાથે બેડરૂમમાં રમતી હતી. એ સમયે મનીષભાઈ વૉશરૂમમાં હતા અને યાશીની મમ્મી મેઘના રસોડામાં લંચ બનાવી રહી હતી. અચાનક યાશી તેના ઘરના બેડરૂમની વિન્ડો પાસે ઍર-કન્ડિશનરની સ્વિચ ચાલુ કરવા ગઈ ત્યારે વિન્ડોની ગ્રિલમાંથી સરકી ગઈ હતી અને ગ્રાઉન્ડ ફ્લોરમાં આવેલી સ્ટેશનરીની શૉપ શ્રીજી સ્ટોર પાસે પટકાઈ હતી. એ શૉપના માલિક થોડી મિનિટ પહેલાં જ તેમની દુકાન બંધ કરીને ગયા હતા. ચાર્વી દોડીને તેના ઘરે ગઈ હતી અને તેની મમ્મી વૈશાખી મહેતાને કહ્યું હતું કે યાશી પડી ગઈ છે. વૈશાખીબહેનને એમ કે યાશી બેડરૂમમાં જ પડી ગઈ હશે, પરંતુ ચાર્વી તેની મમ્મી વૈશાખીને એ બેડરૂમ પાસે પરાણે લઈ ગઈ હતી અને બાળકની સાંકેતિક ભાષામાં કહ્યું કે અહીંથી પડી ગઈ છે. આ સાંભળીને બધાના હોશકોશ ઊડી ગયા હતા. યાશીની મમ્મી મેઘના અને અન્ય લોકો ચોથા માળેથી નીચે ઊતરે એ પહેલાં જ યાશી પડી એ સ્થળે સોસાયટીની ઝાડુવાળી મધુ હતી. તે એક પળનોય વિલંબ કર્યા વગર એક પાડોશીની મદદથી યાશીને રિક્ષામાં હૉસ્પિટલમાં લઈ ગઈ હતી. એ દરમ્યાન યાશીએ એક વખત આંખો પણ ખોલી હતી. યાશીને સારવાર માટે ડૉ. ચિરાગ મહેતા હેલ્થ સેન્ટરમાં લઈ જવામાં આવી હતી, પરંતુ ફરજ પરના ડૉક્ટરે તેને તપાસીને મૃત જાહેર કરી હતી. આ કરુણ ઘટનાથી અમારી સોસાયટીમાં શોકનું વાતાવરણ ફેલાઈ ગયું હતું. ઘટના બન્યા બાદ ૨૪ કલાક પછી ગઈ કાલે બપોરે યાશીના અંતિમ સંસ્કાર દહાણુકરવાડી સ્મશાનભૂમિમાં કરવામાં આવ્યા હતા. આ ૨૪ કલાક દરમ્યાન સોસાયટીના સભ્યો ખડે પગે યાશીના પરિવાર સાથે ઊભા રહ્યા હતા.’